പ്രായം തളര്ത്താത്ത പോരാളിക്ക് തമിഴകത്തിന്റെ ആദരം കൊച്ചി ചെന്നൈയില്നിന്ന് പ്രിയസഖാക്കളെത്തി ആദരം അര്പ്പിച്ചപ്പോള് ആറുപതിറ്റാണ്ടുമുമ്ബ് അവിടെ കമ്യൂണിസ്റ്റ് പാര്ടിയുടെയും കേരളസമാജത്തിന്റെയും പ്രവര്ത്തകനായ വി കെ കൃഷ്ണന്നായര്ക്ക് അടക്കാനാകാത്ത ആഹ്ലാദം. സിപിഐ എം ചെന്നൈ സെന്ട്രല് ജില്ലാ സെക്രട്ടറി ജി ശെല്വയാണ് കേരളസമാജം പ്രവര്ത്തകര്ക്കൊപ്പം കൃഷ്ണന്നായരുടെ പാലാരിവട്ടത്തെ വീട്ടിലെത്തി പൊന്നാട അണിയിച്ച് ആദരിച്ചത്. ഉപഹാരവും നല്കി. 1977നുമുമ്ബ് സിപിഐ എമ്മില് ചേര്ന്നവരെ സിപിഐ എം ചെന്നൈ സെന്ട്രല് ജില്ലാ സമ്മേളനത്തിനുമുന്നോടിയായി ആദരിക്കുന്നതിന്റെ ഭാഗമായിട്ടായിരുന്നു ചടങ്ങ്. 1960ലാണ് ബര്മാഷെല് കമ്ബനിയില് ഉദ്യോഗസ്ഥനായി വൈക്കം സ്വദേശിയായ വി കെ കൃഷ്ണന്നായര് ചെന്നൈയില് എത്തുന്നത്. അന്നുമുതല് തമിഴ്നാട്ടില് കമ്യൂണിസ്റ്റ് പാര്ടി പ്രവര്ത്തകനായി. ഡോ. സി ആര് കൃഷ്ണപിള്ളയുടെയും കെ പത്മനാഭന്നായരുടെയും നേതൃത്വത്തില് 1939ല് ആരംഭിച്ച മദ്രാസ് കേരളസമാജത്തിലും കൃഷ്ണന്നായര് പ്രവര്ത്തകനായി. ബര്മാഷെല് ഭാരത് ഗ്യാസായി ദേശസാല്ക്കരിച്ചപ്പോള് 1981ല് കൊച്ചിയിലേക്ക് സ്ഥലംമാറ്റം ലഭിച്ചു. ഇപ്പോള് 95 വയസ്സുള്ള കൃഷ്ണന്നായര് പാലാരിവട്ടത്ത് മകന് ജയചന്ദ്രന്റെ വീട്ടില് വിശ്രമജീവിതം നയിക്കുകയാണ്. കേരളസമാജം ജനറല് സെക്രട്ടറി ടി അനന്തന്, ഭരണസമിതി അംഗം കെ ആര് ഗോപകുമാര്, വൈസ് പ്രസിഡന്റ് കുമ്ബളങ്ങാട് ഉണ്ണിക്കൃഷ്ണന്, ട്രസ്റ്റ് ട്രഷറര് എം കെ എ അസീസ് എന്നിവരും എത്തിയിരുന്നു. ദേശാഭിമാനി വാര്ത്തകള് ഇപ്പോള് വാട്സാപ്പിലും ടെലഗ്രാമിലും ലഭ്യമാണ്. വാട്സാപ്പ് ചാനല് സബ്സ്ക്രൈബ് ചെയ്യുന്നതിന് ക്ലിക് ചെയ്യു.. ടെലഗ്രാം ചാനല് സബ്സ്ക്രൈബ് ചെയ്യുന്നതിന് ക്ലിക് ചെയ്യു.. Tags : മറ്റു വാര്ത്തകള്